‘ધ કપિલ શર્મા શો’ હાલમાં જ ફરી ચર્ચામાં આવ્યો છે અને ચર્ચામાં આવવાનું કારણ કિકુ શર્મા અને રોશેલ રાવ દ્વારા ભજવવામાં આવતું નર્સનું પાત્ર છે. પંજાબના અમ્રિતસરમાં આવેલી હૉસ્પિટલ અને મેડિકલ કૉલેજના નર્સિંગ સ્ટાફ દ્વારા આ શોનો વિરોધ કરવામાં આવ્યો છે. તેમણે અમ્રિતસરના પોલીસ- સ્ટેશનમાં કપિલ શર્મા વિરુદ્ધ પોલીસ-ફરિયાદ પણ દાખલ કરી છે અને એમાં જણાવ્યું હતું કે કપિલના શોમાં નર્સને ખોટી રીતે રજૂ કરવામાં આવે છે. તેઓ હવે કપિલ વિરુદ્ધ બદનક્ષીનો દાવો કરવાનું પણ વિચારી રહ્યા છે. આ વિશે જ્યારે કિકુ શારદાને પૂછવામાં આવ્યું ત્યારે તેણે કહ્યું હતું કે ‘મેં આ વિશે ઑનલાઇન વાંચ્યું છે. શોની ટીમે હજી સુધી અમને આ વિશે કંઈ નથી કહ્યું. આ એક મજાકમસ્તી છે. મને નથી લાગતું કે કોઈએ આને પર્સનલી લેવું જોઈએ. અમે કોઈના પ્રોફેશનની મજાક ઉડાવવા નથી માગતા. શોમાં દરેક વ્યક્તિ જુદા-જુદા પ્રોફેશન સાથે જોડાયેલી છે અને જો દરેક વ્યક્તિ એનો વિરોધ કરશે તો પછી એનો કોઈ અંત જ નહીં આવે.’